Bejaarde met hamer aangeval op kleinhoeweDie aanvallers se wegkommotor is later in die gebied gekry maar die verdagtes was egter skoonveld. (Foto: Verskaf) Waarskuwing: Die foto’s in die berig is grafies van aard en mag sensitiewe lesers ontstel. ŉ Bejaarde man van Mooinooi in Noordwes en sy vriendin is Donderdag in die vroeë oggendure in sy huis op ŉ kleinhoewe in Bernardsvlei aangeval. Boet Pienaar (89) en sy vriendin Jessie Lewis (57) is gedurende die aanval vasgebind en aangerand. Pienaar is ook met ŉ serp gewurg. Jan Smith, ŉ raadslid van die VF Plus in die Madibeng-distrik, het Vrydag aan Maroela Media vertel Pienaar het vroeër dié aand beweging op die erf opgemerk waarna hy die plaaslike buurtwag ontbied het. Die buurtwag het die kleinhoewe gefynkam waarna hulle later weer gery het toe hulle niks verdag opgemerk het nie, verduidelik Smith. Pienaar en Lewis is toe weer terug in die huis in. Die twee was later aan die gesels toe Pienaar iets in die hoek van sy oog opmerk. Dit is toe dat hy drie aanvallers in die huis gewaar. Dit is nie in die stadium duidelik hoe laat die aanvallers toegeslaan het nie. Smith vertel wel dat die aanvallers deur ŉ glasdeur toegang tot die huis verkry het. Boet Pienaar in die hospitaal. (Foto: Verskaf) Die aanvallers het Pienaar en Lewis gevolglik vasgebind waarna hulle op geld en vuurwapens aangedring het. Pienaar het gesê dat hy nie geld in die huis het nie waarna die aanvallers albei aangerand het. Pienaar is met ŉ hamer op sy arms en bene geslaan. Die aanvallers het ook ŉ serp om sy nek gedraai. Volgens Smith het die aanvallers daarna op die vlug geslaan en die slagoffers kon daarin slaag om hulself los te wikkel en hulp te ontbied. Die aanvallers se wegkommotor is later verlate in die gebied gevind. ŉ Motorfiets van Pienaar is ook in die veld gevind, sê Smith. Pienaar se hond is ook deur die loop van die aand vergiftig. Pienaar sterk tans aan in ŉ hospitaal in Brits. “Hy is oud, maar die oom is nog sterk,” voeg Smith by. “Emosioneel lyk hy goed onder die omstandighede.” Hy sê verder die burgerregte-organisasie AfriForum sal Pienaar met berading bystaan. Lt.kol. Amanda Funani, woordvoerder van die polisie, het die voorval aan Maroela Media bevestig. Die polisie ondersoek ŉ saak van huisroof asook poging tot moord. Niemand is nog in hegtenis geneem in verband met die voorval nie. Die VF Plus veroordeel die voorval ten sterkste, het Smith afgesluit.